Elisabeth Arnold (RV), 2002-01-31:
Der er sagt mange pæne ting om politiet i denne debat, og der er også sagt mange pæne ting om det politiforlig, som blev indgået for et par år siden mellem en del partier her i Folketinget.
Jeg synes, det er trygt og godt at kunne konstatere, at det politiforlig det står.
Parterne er stadig væk forpligtede af det og vil stadig væk opfylde de ønsker, som er udtrykt i politiforligets tekster.
Det Radikale Venstre er også med i politiforliget, og vi er glade for, at den nye regering ligesom den gamle regering føler sig forpligtet af forligsteksten.
Der er allerede afsat yderligere penge i det forslag til finanslov, vi skal behandle i morgen, til politiets bekæmpelse af terrorvirksomhed og til de yderligere opgaver, som EU-formandskabet pålægger politiet i sidste halvdel af år
Det er sket, på trods af at der i øvrigt er mange nedskæringer i de offentlige ydelser og i de offentlige organisationer i denne her finanslov.
Derfor må man sige, at politiet er favorabelt behandlet, når man ser det sammenlignet med de øvrige områder i vores offentlige liv.
Det må man konstatere, og derfor ville det være urimeligt, hvis man yderligere tilførte politiet penge, når de faktisk i forvejen er stillet sådan, at de har fået tilført ekstra ydelser, og de har også fået at vide, at deres effektiviseringsgevinster forbliver hos dem selv.
Jeg syntes, det var rart at høre, at justitsministeren sagde, at det er vigtigt for politiet at have lange sigtelinjer.
Det tror jeg også er vigtigt at holde fast i.
Og hvis det skulle være sådan, at den nye regering er interesseret i at forlænge politiforliget med de hidtidige forligspartnere, stiller Det Radikale Venstre sig gerne til rådighed for en fornyet forhandling.
Jeg tror, det er vigtigt, at et område som politiet ikke bliver genstand for årlige slagsmål ved finanslovforhandlingerne om, hvorvidt man nu kan skaffe mere eller mindre pludselig opstået dækning for behov i forbindelse med finanslovforhandlingerne.
Lange sigtelinjer og mulighed for ro på området tror jeg er utrolig vigtigt for en organisation som politiet.
Derfor skal der fra os lyde alle mulige tilsagn om at prøve at fortsætte politiforligets gode takter.
I forbindelse med al den ros, der er givet til politiet, om, hvor godt de fungerer, og hvor udmærkede de er, vil jeg godt tilføje en enkelt ros, som ikke har været nævnt endnu.
Det forekommer mig, at politiet inden for de senere år har tillagt sig en ganske ny og moderne stil.
En ledelsesstil, som vi ikke har set før, og som vi i hvert fald fra radikal side hilser meget velkommen.
Politikorpset er blevet meget mere åbent.
De er blevet meget mere moderne, og de er også blevet meget mere frie, når de udtaler sig i forbindelse med opståede problemer i egne rækker.
Hvis der er noget, der skal kritiseres, er politiledelsen selv den første til at sige: Her er noget, vi skal tage fat på. Politiet opfører sig ikke mere som en lukket stat i staten, som de gjorde tidligere.
De har i høj grad vist sig at være en aktiv del af et moderne, åbent samfund.
Den ros synes jeg også politiet skal have ved denne lejlighed.
Til sidst vil jeg blot sige, at i alle de roser, som vi uddeler til politiet her, og også i den ros til politiforliget, som justitsministeren gav i sin svartale, lyder det lidt hult, når man, samtidig med at man fastholder politiforligets gode takter, nedskærer midler til domstolene.
Domstolenes bevillinger bliver nedskåret kraftigt over en årrække.
Det betyder jo, at de ønsker, man har om hurtigere afsoning, om længere straffe og større effektivitet i hele retssystemet, jo ikke gennemføres.
Hvordan skal domstolene dømme hurtigere, hvis man skal gennemføre alt dette?
Selv om politiet får flere penge, hjælper det jo ikke alt sammen, hvis domstolene er underbemandede og der kommer til at opstå flaskehalsproblemer i domstolssystemet på det område.
Jeg vil sige, at der har regeringens valgløfter om skattestop anbragt dem selv i en spændetrøje, som kommer til at ødelægge de gode intentioner, der i øvrigt er i politiforliget.
Det forslag til vedtagelse, som Kristeligt Folkeparti har fremsat,
vil Det Radikale Venstre derfor stemme imod.